A munkanélküliség 7,5 százalék, és 43 ezerrel nőtt
A foglalkoztatottak száma, hasonlóan az egy évvel korábbihoz, 3 millió 898 ezer volt a 2005 november-2006 januári időszakban, a munkanélküliek száma 43 ezerrel 318 ezerre nőtt, ami 7,5 százalékos munkanélküliségi rátát jelent, szemben az egy évvel korábbi 6,6 százalékkal - közölte a Központi Statisztikai Hivatal (KSH).
A tavaly október és december közötti időszakban a munkanélküliek száma a bázishoz képest 47 ezerrel 310 ezerre emelkedett, a munkanélküliségi ráta 7,3 százalék volt. A foglalkoztatottak száma 3,916 millió, míg 2004 hasonló időszakában 3,909 millió volt.
Egy évvel ezelőtt, a 2004 november-2005 január közötti időszakról a hivatal azt közölte, hogy 31700-zal nőtt a munkanélküliek száma az egy évvel korábbihoz képest. A munkanélküliségi ráta 6,6 százalék volt, 0,8 százalékponttal nőtt egy év alatt. A foglalkoztatottak száma 3,89 millió, 2003. november és 2004. január között 3,918 millió volt.
Az Eurostat által publikált harmonizált munkanélküliségi ráta az időszak középső hónapját jelentő decemberben az EU-15 országaiban 7,5 százalék, az EU-25-ben 8,4 százalék, Magyarországon 7,2 százalék volt – fűzi hozza a KSH.
A 2005. novembere és 2006. januárja közötti időszak átlagában a 15-74 éves népesség 54,6 százaléka jelent meg a munkaerőpiacon.
A munkanélküliek 19,8 százaléka a munkaerőpiacon csak kis létszámban jelenlévő 15-24 éves korosztályból kerül ki. Az e korcsoportot jellemző munkanélküliségi ráta 18,8 százalék volt, némileg magasabb, mint az előző év azonos időszakában. A munkanélküliek 45,9 százaléka egy éve vagy annál régebben keresett állást, ez 0,8 százalékponttal több, mint tavaly ebben az időszakban. A munkanélküliség átlagos időtartama 16,2 hónapnak felelt meg.